花萼楼赋（以花萼楼赋一首并 序为韵）
王諲 (Tang)
我唐有国。堑炎海而苑绝漠。封日域而堤流沙。生尧舜而开统。诞文景而承家。于兹百有二十载。开元皇帝御极。居藩符五马之兆。在天岂一龙能加。爱弟则淮南之仙术。名王则临淄之才华。朝有土阶之约。官靡瑶台之奢。饰旧馆而纳景。建飞观而临霞。长公子之自薄。塞主人之相誇。非徒拟花萼之丽。盖取诸棠棣之华。请循其始。仍旧而作。珍林自生。灵池不凿。下池塘之烟雾。植掖垣之花萼。凫鹥翕习而来止。楼台𡾰嵼而相错。雨日而云起澄潭。霁夕而月悬高阁。归梁国于上苑。通代邸于平乐。洞复道而为临幸。矗层城而作垠堮。于是于城之陬。建此飞楼。横逦迤而十丈。上崚嶒而三休。仰接天汉。俯瞰皇州。百廛之所回合。九逵之所夷犹。总万象之多少。极二曜之环周。为栋宇之殊观。实崇高之寡仇。盖术者之不陋。亦帝王之所游。规模制度。去奢维素。方面曲折。匠石所务。浮栏郁律而却偃。飞甍参差而前注。连磴道而内属。曳轩窗之横骛。龙兽抚注而相惊。虹蜺亘薄而齐布。涂椒兰以为馥。衔明月而为炷。榜题仲将之手。颂登文考之赋。六合清朗。天地静谧。明主垂裳。贤臣屈膝。龙舆亲览。珠旗晓出。言羽卫以清帐。敕太史之择日。点翠幕而夹道。列云影而竟术。万国争驰而骈会。千官毕扈而咸秩。宫阙迢遥其若浮。郡国森罗以加一。广宴颁大官之膳。鸿霈宽司寇之律。献春之望。严更罗守。月上南山。灯连北斗。鱼启钥于楼上。龙衔烛于帐口。帝城纵观而驾肩。王宫望瞻而仰首。鼓吹更落。琴笙夜久。清歌齐升而切汉。妙舞连轩而垂手。张广乐以建和。示至乐于偫有。天子偃伯天下。高临穆清。理国以道。与代作程。不纯俭以愆德。不徇奢而害盈。建宫而丰其屋。则遵求旧。作室而节其用。则示閒情。其孝友也。署为花萼之号。其勤人也。则榜以政本之名。何圣人之启意。物与道而相并。秦作阿房。而穷侈靡。汉宫未央。以自尊荣。由是展礼乐。开塾序。太学时荐。列国奉举。择仙郎为清选之官。辟星台为明试之所。顾无智士之知难。而劳能者之虚伫。